Afsnylaag bring swaar reën, oorstromings | Netwerk24
Deur Marita Herselman 22 April 2019 21:22
Hael en reën Sondag in Postmasburg in die Noord-Kaap. Cindie Ehlers het die foto op die Facebook-groep Reënval in SA geplaas.Foto: Facebook/Reënval in SA
Hael het Saterdag tussen Wesselsbron en Bothaville in die Vrystaat geval. Foto: Verskaf
Nog swaar reën wat tot oorstromings kan lei word vir dele in die Vrystaat en Noord-Kaap voorspel voordat die koue, nat weer na verwagting teen Woensdag sal opklaar.
Dit volg ná ’n koue en nat Paasnaweek in die gebied waar dit tot 40 mm binne 24 uur op plekke geval het.
Die Suid-Afrikaanse Weerdiens waarsku teen hewige donderstorms en oorstromings oor die sentrale en noordoostelike dele van die Noord-Kaap Dinsdag. Hewige storms wat tot hael en sterk winde kan lei, kan in die westelike dele van die Vrystaat voorkom.
Tonie Rossouw van die Suid-Afrikaanse Weerdiens in Bloemfontein sê ’n afsnylaag oor die westelike binneland veroorsaak onstabiele lug oor die Noord-Kaap, Vrystaat en Noordwes.
Rossouw voorspel ook swaar reën in die streek, met die moontlikheid van oorstromings in die oostelike dele van die Noord-Kaap en dele van die Vrystaat. Veral die suidelike dele van die Vrystaat gaan goeie neerslae kry.
Van Maandag tot Woensdag word reën van meer as 50 mm op plekke in die provinsie voorspel. Hy sê selfs tot 60 mm sal in dié tydperk oor plekke uitsak.
Die rivier by die Goldfields-wildplaas buite Virginia voordat dit Paasnaweek vanweë swaar reën oor die keerwal gevloei het.Foto: Verskaf
“Dit is reeds nat. So ons verwag grondpaaie en laagwaterbrûe gaan oorspoel,” sê Rossouw.
Sterk winde kan ook Dinsdag in die Noord-Kaap en Vrystaat voorkom, sê die weerdiens.
Rossouw sê hoewel die afsnylaag en bewolkte toestande koue voortbring, is daar nie “ ’n groot koue” op pad nie.
Die toestande bring baie vog oor die binneland mee en dus is daar nie ’n gevaar vir ryp nie – “ten minste nie vir die Vrystaat en die mielieproduserende dele nie”.
Dit het gesneeu op die Maluti-bergreeks, maar Rossouw vermoed dit sal veral aan die Vrystaat-kant baie vinnig smelt weens al die reën.
Die Doringrivier wat langs die Goldfields-wildplaas buite Virginia in die Vrystaat vloei, stroom oor die keerwal. ’n Aangrensende pad is ook oorstroom. Foto: Verskaf
Motoriste het foto’s aangestuur van swaer hael wat Saterdag die pad tussen Wesselsbron en Bothaville bedek het. Foto: Verskaf
“Die weer begin van Woensdagmiddag uit die weste opklaar, dan word ’n sonnige week vir die res van die week voorspel.”
Volgens die weerdiens se verslag is 40 mm vir Sondagoggend tot Maandagoggend in Postmasburg, waar hael ook voorgekom het, in die Noord-Kaap gemeet. By Vaalharts is 30 mm gemeet.
Vir dié tydperk is 19 mm by die weerkantoor in Bloemfontein gemeet, met 33 mm by die weerkantoor in Bethlehem en 44 mm by die Gariepdam.
Motoriste het foto’s gestuur van swaer hael wat Saterdag die pad tussen Wesselsbron en Bothaville bedek het.
Op die Facebook-groep Reënval in SA het Jaco Herbst gesê 50 mm reën het van Sondag 11:00 tot Maandag 04:30 in Olifantshoek in die Noord-Kaap geval.
Albré Venter het 100 mm by die Goldfields-wildplaas buite Virgina vir Saterdag en Sondag gemeet. Hy sê die
Doringrivier wat langs die plaas verbyloop, loop oor sy walle. Een van die paaie is ook oorstroom.
Wollie Pieterse het op die groep ’n foto geplaas waar ’n reënmeter in Kroonstad op 90 mm lê vir Saterdagnag tot Maandagoggend.
Erge #haelstorm buite #Wesselsbron ?? Melissa de Wet @venter_annette @sawx_sa_weather @debeer_anika @Netwerk24 @eNCAWeather @landbou @SAWeatherServic @JoelGuy_ @maroelamedia @volksbladnuus pic.twitter.com/ALhWS3q9Gb
— ReenvalSA (@ReenvalSA) April 22, 2019
Meer oor: Vrystaat | Storms | Weervoorspelling | Weer | Oorstromings | Vloedskade | Swaar Reën